Медалитху къахьащ
КикбоксингымкIэ К-1 лIэужьыгъуэмкIэ Урысейм пашэныгъэр къыщыхьынымкIэ иджыблагъэ Шахты къалэ щекIуэкIа зэхьэзэхуэм хэтащ КъБР-м и спортсмених. Абыхэм медалитху зыIэрагъэхьащ.
Дунейпсо чемпион Борсэ Астемыррэ (кг 54-рэ) 2012 гъэм Европэм щытекIуа Жэгъуп ФатIимэрэ (кг 48-рэ) дыщэ медаль зыIэрагъэхьащ. Астемыр иужьрей зэIущIэм къыщыпэщIэхуат Грознэ къалэм щыщ спортсмен лъэщ Пасхаев Хъалид. Борсэм и хьэрхуэрэгъум текIуэныгъэр нокауткIэ къыфIихьащ. Жэгъуп ФатIими зэфIэкI къигъэлъэгъуащ. И лъэхъуамбэр зэрыкъутами къригъэкIуэтакъым ар. Иужьрейуэ хьэрхуэрэгъу къыхуэхъуа Тува щыщ Доктугу Дианэ псынщIэ дыдэу хигъэщIащ.
Зэпеуэм етIуанэ увыпIэр щызыIэригъэхьащ Къудей Алимрэ Сасыкъ Анзоррэ я гъэсэн Ельская Юлие. Иужьрей зэIущIэм ар къыщыхигъэщIащ Москва щыщ Поскребышевэ Аннэ.
Я ныбжь елъытауэ зыхэта зэпеуэм Алборэ Амиррэ (кг 71-рэ) Къанокъуэ Елдаррэ (кг 45-рэ) жэз медалхэр къыщахьащ. Ахэр Саралидзе Айдын и гъэсэнщ.
Зэхьэзэхуэм «Судья нэхъыфI» щыхъуащ дунейпсо категорие зиIэ Апажэ Рашид. «ТекIуэныгъэм зэрыщIэбэнамкIэ» саугъэтыр Къанокъуэ Елдар къыхуагъэфэщащ.
Гъэунэ Светланэ,
КъБР-м Спортымрэ туризмэмкIэ
и министерствэм и пресс-IуэхущIапIэм и лэжьакIуэ.
